କରୋନା ମୁକାବିଲା ନିମନ୍ତେ Pfizer ଟିକା କିଣିବାକୁ ଭାରତ ସରକାର ପ୍ରସ୍ତୁତ, କୋଲ୍ଡ ଚେନ୍କୁ ନେଇ ଚିନ୍ତା - Prameya News7\nକରୋନା ମୁକାବିଲା ନିମନ୍ତେ Pfizer ଟିକା କିଣିବାକୁ ଭାରତ ସରକାର ପ୍ରସ୍ତୁତ, କୋଲ୍ଡ ଚେନ୍କୁ ନେଇ ଚିନ୍ତା\nନୂଆଦିଲ୍ଲୀ ୧୧।୧୧ଃ ଭାରତରେ କରୋନାର ପ୍ରକୋପ ଜାରି ରହିଛି। କୋଭିଡ-୧୯ ଯୋଗୁ ଏପର୍ଯ୍ୟନ୍ତ ଦେଶରେ ବିଦ୍ୟାଳୟ ଠିକ୍ ଭାବେ ଖୋଲି ପାରିନଥିବା ବେଳେ ଅନ୍ୟ କେତେକ ସମ୍ବେଦନଶୀଳନ ଅନୁଷ୍ଠାନ ଉପରୁ ସରକାର କଟକଣା କୋହଳ କରିପାରୁନାହାନ୍ତି। ଏଥିରେ ଆମେରିକୀୟ ଔଷଧ ନିର୍ମାତା ଫାଇଜର ତାଙ୍କ ଟିକାର ଫଳାଫଳ ଉତ୍ସାହଜନକ ଥିବା ଘୋଷଣା କରିଛନ୍ତି। କେନ୍ଦ୍ର ସ୍ୱାସ୍ଥ୍ୟମନ୍ତ୍ରାଳୟଙ୍କ ସଚିବ ରାଜେଶ ଭୂଷଣ ଯଦି ଟିକା ପ୍ରଥମେ ପ୍ରସ୍ତୁତ ହୁଏ ତେବେ ଭାରତ ସରକାର ନିଶ୍ଚିତ କିଣିବେ ବୋଲି କହିଛନ୍ତି।\nଭାରତରେ ଏପର୍ଯ୍ୟନ୍ତ ଏହି ଟିକାର କ୍ଲିନିକାଲ ଟ୍ରାଏଲ ହୋଇନି କି ସରକାର ଟିକା କିଣିବେ ବୋଲି ଏପର୍ଯ୍ୟନ୍ତ ରାଜିନାମା ମଧ୍ୟ କରି ନାହାନ୍ତି। ଏହା ସତ୍ତ୍ୱେ ଜନତାଙ୍କ ଲାଗି ସରକାର ଭେକ୍ସିନ କିଣିବା ଲାଗି ଯୋଜନା ଆରମ୍ଭ କରିଛନ୍ତି ବୋଲି ସଚିବ କହିଛନ୍ତି। ହେଲେ ଏଥିରେ ଯେଉଁ ସମସ୍ୟାଟି ଅଛି ତାହା ହେଉଛି କୋଲ୍ଡ ଚେନ୍। ବିଯୁକ୍ତ ୭୦ ଡିଗ୍ରି ସେଲସିୟସରେ ଟିକାକୁ କିପରି ସଂରକ୍ଷଣ କରାଯିବ ତାର ଏପର୍ଯ୍ୟନ୍ତ ଦେଶରେ କୌଣସି ବ୍ୟବସ୍ଥା ନାହିଁ।\nସେହିପରି ଅନେକ ଲୋକେ ଦୁର୍ଗମ ଅଞ୍ଚଳରେ ବସବାସ କରୁଥିବାରୁ ସେମାନଙ୍କ ପର୍ଯ୍ୟନ୍ତ ଟିକା କିପରି ପହଞ୍ଚିବ ତାହା ମଧ୍ୟ ଚିନ୍ତାର କାରଣ ପାଲଟିଛି। ଦିଲ୍ଲୀ ଏମ୍ସ ନିର୍ଦ୍ଦେଶକ ଡା. ରଣଦୀପ ଗୁଲେରିଆ ମଧ୍ୟ ସମାନ ଚିନ୍ତା ବ୍ୟକ୍ତ କରିଛନ୍ତି। ଭାରତ ଭଳି ଦେଶରେ ଏତେ କମ୍ ତାପମାତ୍ରାରେ ଟିକାର ସଂରକ୍ଷଣ ହିଁ ଏବେ ଆମ ଲାଗି ସବୁଠୁ ବଡ ଚାଲେଞ୍ଜ ବୋଲି କହିଛନ୍ତି । ଦେଶରେ କୋଲ୍ଡ ଚେନ କାୟମ ରଖିବା ବାସ୍ତବିକ କଷ୍ଟକର ବ୍ୟାପାର। ବିଶେଷ କରି ଗ୍ରାମାଞ୍ଚଳର ଟିକାକରଣ କଥା ଉଠିଲେ ଏହି ସମସ୍ୟା ପ୍ରଥମେ ନଜରକୁ ଆସେ ବୋଲି ଡା. ଗୁଲେରିଆ କହିଛନ୍ତି।\nଆଜିର ଦିନରେ କରୋନା ଟିକାକୁ ସବୁ ଦେଶ ଚାହିଁ ବସିଛନ୍ତି। ଯେଉଁ ଦେଶ ପ୍ରଥମେ ଟିକା ଉତ୍ପାଦନକରିବ ସମସ୍ତେ ତା ଠାରୁ ଟିକା ନେବେ। ଲୋକଙ୍କ ସୁସ୍ଥତା ସହ ଆର୍ଥିକ ସ୍ଥିତିର ସୁଧାର ପାଇଁ ଏବେ ଟିକା ଜରୁରି ହୋଇପଡିଛି। ଏଣୁ ଯାହା ଟିକା ଆଗ ଉତ୍ପାଦନ ହେବ ଭାରତ ତାଠୁ ଟିକା କିଣିବା ଲାଗି ଆଲୋଚନା କରିବ ବୋଲି କେନ୍ଦ୍ର ସ୍ୱାସ୍ଥ୍ୟମନ୍ତ୍ରାଳୟଙ୍କ ଅଧିକାରୀ କହିଛନ୍ତି।
